মধ্যপ্রদেশের সীমাস্থ-কুম্ভ মেলার পাশাপাশি ‘লিভিং দ্য রাইট ওয়ে’ সম্মেলনেও আজ যোগ দেন প্রধানমন্ত্রী। ওই সম্মেলনে উপস্থিত ছিলেন শ্রীলঙ্কার প্রেসিডেন্ট মৈত্রীপালা সিরিসেনাও। সম্মেলনে মোদী সন্ত্রাসবাদ এবং উষ্ণায়ন নিয়ে উদ্বেগ প্রকাশ করেন। তাঁর কথায়, ‘‘অন্যের তুলনায় নিজেকে মহান প্রতিপন্ন করার চেষ্টা করলে অথবা আমার চিন্তাধারাই সঠিক— এরকম মনোভাব পোষণ করলে সংঘাতের পথ প্রশস্ত হয়। এই মনোভাবই সন্ত্রাসবাদ এবং উষ্ণায়নের কারণ।’’ তাঁর মতে, সকলেরই নিজের দিকে তাকানো উচিত। সিরিসেনা এবং মোদী আজ ৫১ দফার ‘সীমাস্থ ঘোষণাপত্র’ও প্রকাশ করেন। ওই ঘোষণাপত্রকে মোদী ‘অমৃত-বিন্দু’     বলে উল্লেখ করেছেন।
মোদীর মন্তব্যকে তাৎপর্যপূর্ণ বলে মনে করছেন রাজনৈতিক বিশ্লেষকেরা। তাঁদের একাংশের মতে, সম্মেলনে উপস্থিত শ্রীলঙ্কার প্রেসিডেন্টকে মোদী বার্তা দিয়েছেন, প্রতিবেশী রাষ্ট্রের উপর ‘প্রভুত্ব বিস্তার’ করতে চায় না ভারত। বরং নয়াদিল্লি শান্তিপূর্ণ সহাবস্থানেই বিশ্বাসী। শ্রীলঙ্কায় চিনের তৎপরতাও উদ্বেগে রেখেছে ভারতকে। শ্রীলঙ্কার হামবানটোটায় বন্দরের আধুনিকীকরণে সাহায্য করছে বেজিং। যা নিয়ে নয়াদিল্লির আপত্তি রয়েছে। আবার শ্রীলঙ্কার তামিলদের নিয়েও কলম্বোর সঙ্গে ভারতের টানাপড়েন অনেকদিনের। এই পরিস্থিতিতে চিন যাতে কলম্বোর উপর বেশি ছায়া ফেলতে না পারে, সেদিকেও নজর রাখতে হচ্ছে নয়াদিল্লিকে। সম্ভবত সে কারণেই ‘প্রভুত্ববাদ’ পরিহারের বার্তা দিয়েছেন মোদী।
রাজনৈতিক বিশ্লেষকদের আরেক অংশের মতে, মোদী আসলে সহিষ্ণুতার, নমনীয় হওয়ার বার্তা দিতে চেয়েছেন। দেশে এবং বিদেশের নানা জায়গায় যে অশান্তির ঘটনা ঘটছে, তার পিছনেও নিজের মনোভাবকে ‘মহান’ ভাবার কারণ রয়েছে বলেই তিনি বোঝাতে চেয়েছেন।
প্রধানমন্ত্রী মনে করেন, বিশ্বের সামনে এখন সবচেয়ে বড় সমস্যা হল সংঘাত এড়ানোর কৌশল আয়ত্ত করা। এই প্রসঙ্গে ভারতের পারদর্শিতার কথা বলতে গিয়ে তিনি রামায়ণ এবং পুরাণের উদাহরণ টেনেছেন। প্রধানমন্ত্রী বলেন, ‘‘এই কৌশল ভারত বহুদিন আগেই রপ্ত করেছে। এই ভারতেই রামচন্দ্র বাবার আদেশ পালন করেছিলেন, আবার প্রহ্লাদ তাঁর বাবার নির্দেশ অমান্য করেছিলেন। একইভাবে সীতা এবং মীরার উদাহরণ দেওয়া যায়।’’
ভারতে বৌদ্ধধর্ম প্রচারে গুরুত্বপূর্ণ ভূমিকা ছিল অঙ্গারিকা ধর্মপালের। আজ তাঁর মূর্তি উন্মোচন করেন সিরিসেনা। বৌদ্ধ যুগের প্রত্নতাত্ত্বিক স্থানগুলি সংরক্ষণের জন্য                   তিনি ভারতের প্রশংসা করেন।